हुरियारों की वाह-वाही की बात तो दूर विदेशी सैलानी भी वाह-वाही और सारा, रा..रा...बोलने से खुद को रोक नहीं पाते हैं. इसी अनूठेपन से बनारस की होली श्‍लील-अश्‍लील, वर्जनाओं के दायरे से बाहर होकर भी मर्यादा और संस्‍कार को कायम रखती है. यहां होली में हंसी-ठिठोली के साथ, रस पगी गाली दुर्भावना नहीं, अपनत्‍व को दर्शाती है. या ये कहें तो ज्‍यादा सटीक होगा कि बनारस की होली में हम उम्र, चुलबुल और स्‍नेहिल रिश्‍तों के बीच हंसी-ठिठोली और रस भरी गाली ना हो तो यह शहर का अपमान है. तभी तो 'होली में बुढ़वा देवर लागे' वाला गीत अपनी कालजयिता के साथ साथ अपनी प्रासंगिकता को भी सहज बरकरार रखे हुए है.